ད་སྔ་ཁྱིམ་བདག་དག་གིས་སྒྲུང་དེབ་གདམ་པ་ལ་བྱ་དགའ་ཆེན་པོ་ཐོབ་པའི་སྒྲུང་དེབ་དག་གདམ་ཅི་ཐུབ་བྱེད་ཀྱི་ཡོད་ནའང་དོན་དུ་བྱ་དགའ་ཆེན་པོ་ཐོབ་པ་དག་བྱིས་པ་ཡོངས་ལ་འཚམ་པའི་ངེས་པ་མེད་ལ་སྒྲུང་དེབ་ཡག་པོ་ཡོད་ན་འགྱུར་ཡག་པོ་ཡོད་པའི་ངེས་པའང་གཏན་ནས་མེད་པས།སྒྲུང་དེབ་གདམ་དུས་ཁྱིམ་བདག་ཚོས་དེབ་ཀྱི་ཤོག་ལྷེ་ཐོག་མ་དང་མཐའ་མ་གཉིས་ལ་ཞིབ་ཏུ་བལྟས་ནས་སྒྲུང་གིས་དོན་དག་གསལ་པོར་སྟོན་ཐུབ་ཡོད་མེད་དང་།སྐད་ཆ་དག་ཁ་སྐད་ལ་གཞོལ་ཡོད་མེད་སོགས་ལ་གསལ་པོར་ལྟ་དགོས་པ་ལས།སྒྲུང་དེབ་ཁ་ཤས་ཀྱིས་ཅི་ཞིག་འཆད་བཞིན་པ་མི་ཤེས་པ་དང་ཁ་བརྡ་དག་སུ་དང་སུ་ཡིས་གནང་བཞིན་པ་མི་ཤེས་པ་ལྟ་བུ་ཡོད་པ་ནི་ལོ་ཙཱ་བའི་འགྱུར་གྱི་སྐྱོན་ཡིན་པ་རེད།དེ་བཞིན་སྒྲུང་ཡག་པོ་ཐམས་ཅད་བྱིས་པ་ཡོངས་ལ་འཚམ་པ་ཞིག་ཀྱང་གཏན་ནས་མིན་པར་སྒྲུང་དེབ་ལ་ལས་བྱིས་པ་སྙིང་ཆུང་དག་སྔར་བས་ཀྱང་སྙིང་ཆུང་ཞིག་ཏུ་གཏོང་སྲིད་པ་རེད་པས་སྒྲུང་དེབ་གདམ་པ་ནི་སྨན་གདམ་པ་དང་གཉིས་སུ་མེད་པ་རེད།ཁྱིམ་བདག་ཚོས་སྒྲུང་དེབ་གདམ་དུས་ཚོན་བྲིས་ཀྱི་གཏམ་རྒྱུད་རི་མོ་ཅན་ཡིན་ན་ཚོན་མདོག་ཤིན་ཏུ་གསལ་ན་བྱིས་པའི་མིག་ལ་གནོད་པ་ཙམ་མ་ཟད་ཚོན་གྱི་དྲི་མ་ཤིན་ཏུ་ཁ་བོ་དེས་བྱིས་པའི་ལུས་པོ་ལའང་གནོད་པ་ཆེན་པོ་འབྱུང་གི་རེད་པས།སྒྲུང་དེབ་དང་ཁྱད་པར་དུ་ཚོན་བྲིས་ཀྱི་རི་མོའི་དེབ་དག་ཀློག་དུས་ལག་པའི་སྟེང་དུ་ཤོག་བུའི་སྟེང་གི་སྣུམ་ཚོན་དག་འགོས་ཡོང་གི་ཡོད་པས་སྒྲུང་དེབ་བཀླགས་རྗེས་བྱིས་པ་དག་ལ་ལག་པ་གཙང་མར་བཀྲུ་བའི་གོམས་སྲོལ་ཡག་པོ་ཞིག་ཆགས་སུ་བཅུག་ན་བདེ་ཐང་ལ་ཕན་པ་ཆེ་བ་རེད།